
1. Introducere

“Perspectivele financiare” constituie un cadru de planificare financiară plurianuală care fixează limitele cheltuielilor Uniunii Europene. Acestea au caracter de regulament în sensul că plafonul Perspectivelor financiare trebuie să fie respectat până la procedura bugetară anuală. Definite ca un acord comun între Parlamentul European, Consiliul European şi Comisia Europeană, Perspectivele financiare sunt fixate în limitele plafonului de resurse proprii atribuite Uniunii Europene, pe mari categorii de cheltuieli. Acestea constituie, totodată, traducerea în termeni financiari a priorităţilor din cadrul politicilor Uniunii Europene, ce funcţionează ca un instrument de planificare şi de disciplină bugetară şi definesc limitele de finanţare din bugetul Uniunii Europene.


Perspectivele financiare servesc în principal la asigurarea disciplinei bugetare, permiţând controlul evoluţiei cheltuielilor bugetare. Acestea garantează, printre altele, previzibilitatea cheltuielilor Uniunii Europene pe termen mediu şi o mai bună cooperare interinstituţională de-a lungul perioadei bugetare anuale.


Actualul tablou al Perspectivelor financiare face parte integrantă dintr-un acord interinstituţional între Comisia Europeană, Parlamentul European şi Consiliul European, în care Perspectivele financiare indică amploarea maximală şi structura cheltuielilor previzibile ale Comunităţii europene.


Consiliul European decide sumele, pe baza propunerilor Comisiei Europene. Parlamentul European trebuie să-şi dea acordul. Pentru aceasta trebuie să aprobe textul propus cu votul majorităţii membrilor.

Următoarele Perspective financiare vor intra în vigoare în ianuarie 2007. În trecut, acestea erau prevăzute pentru o perioadă de 5 sau 7 ani. Comisia Europeană a propus ca în viitor acestea să fie stabilite pentru o perioadă de 5 ani, astfel încât să coincidă cu durata mandatului Comisiei şi a Parlamentului European. Dar acest lucru se va putea realiza la emiterea următoarelor Perspective financiare, din anul 2014, întrucât în acel an se vor desfăşura noi alegeri pentru Parlamentul European.


Tabloul Perspectivelor financiare indică suma totală alocată, exprimată în milioane de euro şi în procente, din venitul naţional brut (VNB) comunitar şi se bazează pe o previziune de creştere a VNB.


În anul 2004, Comisia Europeană a prezentat propunerile sale pentru următorul cadru financiar al Uniunii Europene, care trebuie să cuprindă obiectivele şi sursele bugetare ale Uniunii Europene, pentru perioada 2007-2013. Ca urmare, s-au adoptat două comunicări:

· Prima comunicare s-a numit “Construirea unui viitor comun pentru Uniunea Europeană extinsă, cu obiective politice şi mijloace bugetare”.

· A doua comunicare s-a intitulat “Perspective financiare”. Aceasta a propus un ansamblu de acţiuni detaliate şi este însoţită de propuneri legislative aferente care vor fi negociate de către Consiliul de Miniştri şi Parlamentul European.

2. Priorităţile cadrului financiar 2007-2013

Ţinând cont de faptul că performanţele economice europene recente au fost mediocre, Comisia propune ca Uniunea să-şi concentreze acţiunile către patru mari priorităţi.

■ Favorizarea dezvoltării durabile, care presupune îmbunătăţirea pieţei interne şi dinamizarea diferitelor politici (economice, sociale şi de mediu înconjurător), şi care regrupează obiectivele de competitivitate, de coeziune, de conservare şi de gestiune a resurselor naturale. În acest sens, Comisia Europeană a alocat 472 miliarde euro.

● Competitivitatea serviciilor şi creşterea locurilor de muncă, cu 133 de milioane euro, cuprinde următoarele obiective:

· promovarea competitivităţii întreprinderilor în cadrul unei pieţe unice deplin integrate şi mai ales competitivitatea industriei, dezvoltarea întreprinderilor mici, potenţialului inovator, societăţilor de inovaţii şi investiţii în tehnologia informaţiei, pentru serviciile publice şi tehnologiile eco-eficiente;

· dezvoltarea cercetării şi dezvoltarea tehnologică europeană, în vederea creării unui “spaţiu european”, şi atingerea a 1% din produsul intern brut până în 2010. Ajutorul financiar pentru cercetătorii independenţi, parteneriate, crearea unei reţele de laboratoare, coordonarea de programe şi politici. Sectoarele prioritare sunt cele ale spaţiului şi securităţii;

· interconectarea Europei în reţele comunitare;

· îmbunătăţirea calităţii învăţământului şi a formării profesionale, punându-se accentul pe mobilitate;

· realizarea agendei de politici sociale.

● Creşterea coeziunii în vederea dezvoltării locurilor de muncă (fiind alocaţi 339 miliarde de Euro), vizându-se trei priorităţi:

· convergenţa – eforturile trebuie să fie concentrate în statele membre şi în regiunile mai puţin dezvoltate;

· competitivitatea regională şi a locurilor de muncă – acest obiectiv vizează în mod esenţial statele membre care nu sunt vizate la primul punct;

· cooperarea teritorială europeană – traversează programe transfrontaliere şi transnaţionale.

■ În ceea ce priveşte gestiunea durabilă şi protecţia resurselor naturale, pentru perioada 2007-2013 au fost prevăzuţi 405 miliarde euro, din care 72% pentru agricultură (301 miliarde euro). Cea mai mare parte a cheltuielilor din acest domeniu vor fi destinate reformei pentru politica agricolă comună (PAC), viitorului politicii de dezvoltare rurală după 2006 şi noii politici comune în domeniul pescuitului pentru care Comisia Europeană propune o simplificare a dispoziţiilor şi a structurilor de finanţare. Domeniul mediului înconjurător este, de asemenea, central şi Comisia Europeană propune creşterea finanţării în acest domeniu şi stabilirea unui instrument care să permită luarea de măsuri stricte (“Life +”).

■ Să se dea întregul sens al conceptului  de cetăţenie europeană, prin definirea unui spaţiu de libertate, de justiţie şi securitate şi acces la binele public elementar. Cu toate acestea domeniul cetăţenie, libertate, securitate şi justiţie se bazează pe creşterea veniturilor de-a lungul anilor astfel încât să se poată ajunge la suma de 25 miliarde euro.

■ Promovarea unui rol coerent pentru Europa în calitate de partener mondial. Uniunea Europeană trebuie să acţioneze nu numai în sfera politică şi economică ci şi în prevenirea conflictelor şi gestionarea crizelor. Acestui domeniu i-au fost alocaţi 95 miliarde euro. Există trei instrumente specifice care susţin direct politica externă: instrumentul de pre-aderare (IPA), instrumentul european de vecinătate şi parteneriat (ENPI) şi un nou instrument denumit “cooperare pentru dezvoltare şi cooperare economică”.

Adaptarea resurselor la obiective

Comisia europeană ţine cont de angajamentele deja luate şi care nu pot fi ignorate, precum ajutorul direct pentru agricultură (fixat până în 2013), politica de coeziune pentru Uniunea Europeană extinsă, extinderea viitoare prin aderarea României şi a Bulgariei şi strategiile de la Lisabona şi Göteborg. Toate aceste angajamente nu vor putea fi respectate dacă bugetul dispune de resurse inferioare celor actuale. Ca efect, plafonul de credite angajate va reprezenta 1,11% din VNB al Uniunii Europene din 2006. Comisia Europeană apreciază că importanţa nevoilor identificate presupune o creştere a bugetului, însă, plafonul global de resurse proprii este de 1,24% din VNB.

Sistemul de finanţare

În primul rând, în ceea ce priveşte sistemul de resurse proprii, Comisia Europeană a luat act de criticile formulate ca opacitatea sau complexitatea, dar recunoaşte buna funcţionare din punct de vedere financiar, de vreme ce sistemul şi-a atins obiectivul principal de asigurare a stabilităţii resurselor. Cu avizul său, o resursă fiscală vizibilă, plătibilă de către cetăţenii Uniunii Europene şi/sau operatorii economici, ar putea fi amplasată ca o contribuţie la buget. Pentru viitor sunt prezentate trei ipoteze (totuşi Comisia Europeană nu trebuie să propună noi resurse proprii în cadrul prespectivelor financiare 2007-2013):

· un impozit pe venit pentru societăţi;

· o resursă TVA autentică;

· o impunere pentru produsele energetice.

Comisia Europeană precizează, de asemenea, că presiunea fiscală asupra cetăţenilor nu va creşte. Însă, pentru corijarea dezechilibrului bugetar propune un mecanism de corecţie generalizată care să adapteze contribuţiile nete superioare la un anumit prag prestabilit de “solidaritate financiară”, în procente din VNB, în funcţie de starea de prosperitate a statelor membre.

3. Dezbaterile privind adoptarea Perspectivelor financiare

Ce este bugetul comunitar?


Instituit prin Tratatul de la Roma, care afirma principiul solidarităţii sociale, bugetul comunitar avea o dimensiune redusă, principalele sale cheltuieli fiind destinate politicii agricole comune (PAC). Finanţarea acestui buget se făcea din două resurse proprii: taxele din importurile de produse agricole din spaţiul extra-comunitar şi taxele vamale la importurile de produse din afara Comunităţii europene, sumele obţinute fiind suficiente pentru acoperirea necesităţilor de finanţare comună.


La sfârşitul anilor ’70 au apărut primele discuţii între membrii Comunităţii economice europene, cu privire la repartizarea bugetului comun, generate de trei factori:

· liberalizărea schimburilor comerciale internaţionale în cadrul GATT, care au dus la reducerea taxelor vamale;

· apariţia excedentelor în producţia agricolă europeană, care au dus la reducerea importurilor de produse agricole, deci diminuarea taxelor la bugetul comunitar;

· după prima extindere a Comunităşii Economice Europene, cu aderarea Danemarcii, Irlandei şi Marii Britanii, aceasta din urmă având o agricultură modestă, fiind un importator de produse agricole. Taxele plătite de Marea Britanie erau mult mai mari decât ale celorlalţi parteneri europeni, fără însă ca aceasta să beneficieze de alocări pe măsura contribuţiilor acesteia.

Pentru a suplini insuficienţa resurselor proprii, la sfârşitul anilor ’70 au fost create alte două surse de finanţare europeană: contribuţii din TVA şi din Produsul Intern Brut (PIB) al fiecărui stat membru. Contribuţia din PIB a crescut sensibil începând cu sfârşitul anilor ’80 şi reprezintă astăzi aproape trei sferturi din bugetul european. 

La nivelul anului 2002, proporţia acestor contribuţii se prezenta astfel: Germania – 22%, Franţa – 18%, Italia – 15%, Marea Britanie – 13%, Spania – 8%, Olanda – 6%, Belgia – 4% şi restul de 14% erau repartizaţi între ceilalţi 8 membri. În acelaşi timp, principalii beneficiari de la bugetul cumunitar erau: Spania – 22%, Franţa – 16%, Germania – 16%, Italia – 11%, Marea Britanie – 8%, Grecia – 6%, Belgia – 3%, Olanda – 2% şi restul de 16% fiind repartizate între celelalte 7 state membre.

Diferenţa dintre cele două categorii de procente arată care sunt principalii contributori: Germania, Marea Britania, Italia, Olanda, Franţa.

Finanţarea prin contribuţii naţionale din TVA şi PIB constituie cele mai importante surse la bugetul comunitar. Contribuţia PIB a reprezentat în anul 2005 peste 70% din totalul veniturilor la bugetul Uniunii Europene. Aceasta se calculează astfel: În fiecare an se stabilesc veniturile şi cheltuielile Uniunii, iar soldul rămas de acoperit după calcularea celorlalte trei resurse (taxe vamale, taxe din importuri agricole şi TVA) se împarte între toate statele membre sub forma unui procent unic din PIB. Contribuţiile din PIB sunt înscrise în proiectele de bugete naţionale votate de către parlamentele fiecărui stat membru şi vărsate apoi de guverne la bugetul Uniunii Europene. În ultimii ani, calculul contribuţiilor naţionale la bugetul Uniunii Europene nu se mai face raportat la PIB ci la VNB (venitul naţional brut), aceasta pentru că PIB şi VNB pot să difere sensibil (este, de exemplu, cazul Luxemburgului sau al Irlandei, al căror PIB/locuitor este net superior mediei comunitare, în timp ce VNB-ul se situează la nivelul mediei Uniunii Europene, diferenţa fiind datorată veniturilor vărsate rezidenţilor din statele non-comunitare).

Acordul politic obţinut la Bruxelles prevede un volum total al bugetului comunitar pentru perioada 2007-2013 de 862,4 miliarde Euro, echivalentul a 1,045 din VNB al statelor membre. Cea mai mare parte a fondurilor este destinată politicii agricole comune (362 mld. Euro, dintre care 293 mld. Euro pentru plăţi directe şi măsuri de piaţă, iar restul de 69 mld. Euro pentru dezvoltare rurală) şi politicii regionale şi de coeziune (308 mld. Euro). Cele 10 ţări central şi est-europene şi-au apărat consecvent interesele şi au obţinut o sumă totală de 157 mld. Euro. Pentru prima dată, cadrul financiar multianual al Uniunii Europene include cele 10 noi state membre precum şi România şi Bulgaria, care urmează să adere în 2007.

România va beneficia pentru cei 7 ani de 29,2 miliarde Euro repartizaţi, în principal, pentru politica regională şi de coeziune (17,3 miliarde Euro) şi politica agricolă comună (11 miliarde Euro, dintre care 5,3 miliarde Euro pentru plăţi directe şi măsuri de piaţă şi 5,7 mld. Euro pentru dezvoltare rurală). Restul de 0,9 miliarde Euro se va împărţi între securizarea frontierelor şi finanţări directe către bugetul de stat (sub formă de ajutor financiar în primii ani de după aderare). Defalcat pe ani, în intervalul 2007-2009. România va primi câte 3,6 miliarde Euro, iar din 2010 până în 2013 câte 4,6 miliarde Euro în fiecare an.

Pentru a facilita absorţia fondurilor structurale şi de coeziune, Consiliul European a stabilit introducerea unor mecanisme de flexibilizare a aranjamentelor financiare, care constau în mărirea de la doi la trei ani a duratei de finanţare a unui proiect, creşterea plafonului de cofinanţare europeană a proiectelor la 85%, includerea TVA-ului nerambursabil în categoria cheltuielilor considerate eligibile şi posibilitatea transferului valutar a până la 20% din fondurile destinate plăţilor directe din agricultură către dezvoltarea rurală. O altă noutate se referă la crearea, la propunerea Comisiei Europene, a Fondului pentru Ajustarea Efectelor Globalizării, cu o valoare anuală de 500 milioane Euro. 

Anul 2005 – o perioadă dificilă pentru Uniunea Europeană

Respingerea prin Referendum a Constituţiei europene de către Franţa (29 mai ) şi Olanda (1 iunie) a creat o situaţie fără precedent în Uniunea Europeană. Criza a fost amplificată de incapacitatea Consiliului European din 16 – 17 iunie 2005 de a adopta bugetul comunitar pentru perioada 2007-2013, confirmând că impasul este deopotrivă politic, economic şi instituţional. În ceea ce priveşte viitorul Europei, se disting două viziuni diferite: una care susţine liberalizarea şi pune accent pe rolul esenţial al pieţii, cealaltă care vede Uniunea Europeană drept un proiect de integrare politică şi solidaritate.

Comisia Europeană a propus în februarie 2004 un proiect de buget pentru perioada 2007-2013 la nivelul a 1,15% din VNB al statelor membre, în credite de plăţi (în credite de angajamente plafonul propus era de 1,21%; plăţile sunt cele care determină contribuţia anuală a statelor membre, însă creditele de angajamente duc, de regulă, la alte plăţi ulterioare). Propunerea Comisiei prevedea creşterea cheltuielilor în domeniile ce asigură competitivitatea economică (cercetare, educaţie, infrastructură) – care ar fi trebuit să se tripleze până în 2013, în timp ce sumele alocate cheltuielilor agricole ar fi fost plafonate (conform acordului de la Bruxelles din 2002), iar ponderea lor relativă în cadrul bugetului comunitar să se diminueze. Comisia propunea, totodată, o politică regională capabilă să asigure solidaritatea între statele Uniunii Europene şi să accelereze recuperarea decalajului economic între vechii şi noii membri ai Uniunii Europene.

De precizat că şase ţări membre, reprezentând principalii contributori neţi la bugetul comunitar (Austria, Franţa, Germania, Marea Britanie, Olanda şi Suedia) solicitaseră, în ianuarie 2004, ca plafonul de 1% din VNB să nu fie depăşit pentru perioada 2007-2013.

În cadrul reuniunii Consiliului European din 16-17 iunie 2005, după patru runde de negocieri, Preşedinţia luxemburgheză a Uniunii Europene a avansat o propunere de buget la nivelul de 1,056% din VNB. 20 de state membre şi-au dat acordul pentru această formulă, dar Marea Britanie (sprijinită de Olanda şi Suedia) a blocat decizia. Mizele principale ale negocierilor erau volumul total al bugetului comunitar şi chestiunea rabatului britanic, iar divergenţele principale se menţineau între Franţa şi Marea Britanie: prima dorea păstrarea actualelor reguli ale politicii agricole comune (PAC), conform acordului din 2002 (PAC consuma anual 37% din bugetul comunitar) şi cerea ca Marea Britanie să accepte diminuarea rabatului de care beneficiază din anul 1984 (în anul 2003 această sumă a fost de 4,7 miliarde Euro, iar în 2004 de 5,4 miliarde Euro). Poziţia britanică era exact opusă: cerea reformarea PAC şi păstrarea rabatului.

Incapacitatea Consiliului european din iunie 2005 de a adopta bugetul comunitar pentru perioada 2007-2013 a adâncit incertitudinea asupra evoluţiei viitoare a construcţiei europene, cu consecinţe evidente privind voinţa liderilor UE de a se pune de acord pe un proiect politic comun. Liderii francez, german şi luxemburghez şi belgian au arătat explicit că văd cauza acestui eşec în poziţia inflexibilă a Londrei, deoarece poziţia britanică a pus în discuţie PAC, considerată singura politică cu adevărat comună pentru că este finanţată în întregime de la bugetul comunitar, în timp ce toate celelalte politici sunt cofinanţate.

Premierul britanic Tony Blair şi-a precizat atunci poziţia într-un discurs ţinut în faţa Parlamentului European la 23 iunie 2005, când a prezentat priorităţile Preşedinţiei britanice a Uniunii Europene pentru semestrul doi al anului 2005. El a arătat că nu doreşte să transforme Europa într-o zonă de liber-schimb ci să lanseze o reformă prin care Uniunea să facă faţă mondializării. Premierul britanic a apreciat atunci că Europa trebuie să-şi modernizeze economia şi modelul social, altfel riscă să piardă teren nu doar în faţa Statelor Unite ci şi a Chinei şi Indiei. În opinia sa, soluţia constă în implementarea fermă a agendei Lisabona şi în regândirea modelului social eurpean, acordându-se tot mai multă atenţie cercetării, inovării, politicii de dezvoltare şi restructurării bugetului comunitar.

În contextul european dificil al anului 2005, obţinerea rapidă a acordului asupra perspectivelor financiare ale Uniunii Europene pentru perioada 2007-2013 devenise o urgenţă motivată de raţiuni politice, bugetare şi practice.  

În toamna anului 2005, negocierile concrete pentru bugetul comunitar 2007-2013 aflate pe masa negociatorilor erau cele avansate de către Comisia europeană (credite de angajamente în valoare de 994,253 miliarde Euro, reprezentând 1,21% din VNB al statelor membre), de Parlamentul European (974,837 miliarde Euro – 1,18% din VNB) şi de fosta Preşedinţie luxemburgheză a Uniunii Europene (871,514 miliarde Euro – 1,056% din VNB). Alături de plafonul bugetar, celălalt subiect al dezacordului era rabatul britanic. Obţinut în 1984 de către fostul premier Margaret Thatcher, într-o perioadă când economia britanică se confrunta cu dificultăţi, rabatul, a continuat să crească odată cu creşterea bugetului Uniunii Europene deoarece se calculează procentual, astfel încât în 2003 era de 4,7 miliarde Euro, iar în 2004 (după aderarea celor zece ţări) de 5,4 miliarde Euro. Dacă procedura de calcul ar fi rămas neschimbată, pentru perioada 2007-2013 ar fi fost de 7,7% miliarde Euro anual, adică o creştere de 64% faţă de nivelul din 2003, reprezentând un total de 55 miliarde Euro pentru intervalul 2007-2013, în condiţiile în care economia Marii Britanii este una din cele mai competitive din Europa. Însă, nevoia de bani mai mulţi la bugetul Uniunii Europene este determinată substanţial de costul extinderii Uniunii Europene: conform calculelor Comisiei Europene, dacă în 2003 40% din rabat era plătit din fondurile pentru PAC, în 2013 45% din rabatul britanic ar fi provenit din banii alocaţi extinderii. 

De precizat că suma returnată Marii Britanii este completată la bugetul comunitar de către ceilalţi membri.

Preşedinţia britanică a amânat până la începutul lunii decembrie 2005 prezentarea propriului proiect de buget. Când la 5 decembrie 2005, în cadrul reuniunii CAGRE (Consiliul de Afaceri Generale şi Relaţii Externe), ministrul britanic de externe, Jack Straw, a prezentat propunerea de buget, reacţia a fost un val de proteste. Preşedinţia britanică a Uniunii Europene propunea un buget plafonat la 1,03% din VNB, reprezentând 847 miliarde Euro, adică cu 25,5 miliarde Euro mai puţin decât precedenta propunere din partea preşedinţiei luxemburgheze.

Fondurile structurale destinate noilor state erau diminuate cu aproape 10%, ceea ce însemna alocarea cu 14 miliarde Euro mai puţin pentru infrastructură şi dezvoltare regională. Proiectul britanic prevedea reformarea PAC până în 2009, iar în privinţa rabatului propunea doar o reducere cu 8 miliarde Euro pentru întreaga perioadă de referinţă.

Pachetul de negociere a ajuns în această formă pe masa Consiliului European din 16-17 decembrie 2005. Pentru obţinerea unui compromis acceptat de toţi membrii Uniunii Europene, premierul Tony Blair a trebuit să îmbunătăţească de două ori oferta britanică

Nivelul bugetului Uniunii Europene pentru 2007-2013 a fost fixat, conform unei propuneri franco-germane susţinută de Spania, Italia, Luxemburg şi Austria la 1,045% din VNB, reprezentând o sumă totală de 862,4 miliarde Euro, cu 13,2 miliarde Euro mai mult decât propunerea britanică anterioară. Marea Britanie a acceptat o reducere a rabatului de 10,5 miliarde Euro pentru întreaga perioadă 2007-2013, banii urmând să fie direcţionaţi spre noii membri ai Uniunii (inclusiv România şi Bulgaria).

În schimbul acestor concesii, Londra a obţinut acordul partenerilor săi europeni pentru declanşarea, în perioada 2008-2009, a unui proces de revizuire a întregului cadru politic şi juridic care reglementează execuţia bugetului Uniunii Europene, ceea ce implică şi revizuirea PAC.

4. Distribuirea cheltuielilor pe domenii – rezultatul dezbaterilor

● Creştere durabilă (suma totală prevăzută: 379.739 milioane euro)

▪ Competitivitatea şi creşterea locurilor de muncă (suma totală prevăzută: 72.120 milioane euro)


Iniţiativele luate la nivel european trebuie să completeze cele 5 mari obiective din Strategia de la Lisabona:

· cercetare şi dezvoltare tehnologică;

· crearea unei reţele comunitare care să permită interconectarea Europei;

· formare şi educare;

· promovarea competitivităţii într-o piaţă unică perfect integrată;

· agenda pentru politica socială.

Priorităţile fixate de către Consiliul European în acest domeniu:

- necesitatea de a se întări substanţial efortul în domeniul cercetării. De asemenea, Consiliul European estimează că până în 2013, resursele alocate trebuie să crească cu 75% faţă de cele din 2006.

· Comisia Europeană şi Banca Europeană de ivestiţii sunt invitate să examineze posibilitatea de creştere a surselor de finanţare din domeniul cercetării şi a dezvoltării până la 10 milioane euro, printr-un mecanism de finanţare care să favorizeze investiţiile, mai ales în sectorul privat.

· Crearea unui fond de adaptare la mondializare, prin care să să se acorde asistenţă complementară angajaţilor care-şi pierd locul de muncă datorită modificărilor majore în structura comerţului mondial şi, totodată, cu ajutor pentru reconversia profesională. Suma alocată pentru acest domeniu este de 500 milioane euro/an. 

▪ Coeziunea pentru creşterea locurilor de muncă. Pentru atingerea acestui obiectiv este nevoie de asigurarea coeziunii economice şi sociale în Uniunea europeană, astfel încât să se ajungă la 0,37% din VNB al UE-27.

Repartizarea sumelor se face după cum urmează:

· Obiectivul “Convergenţă”: 81,7% din aceste fonduri (251.330 milioane euro).

· Obiectivul “Competitivitate regională şi locuri de muncă”: 15,8% din fondurile alocate (48.789 milioane euro);

· Obiectivul “Cooperare teritorială”: 2,4% din fondurile alocate (7.500 milioane euro).

5. Aprobarea Perspectivelor financiare de către Parlamentul European

Parlamentul European a aprobat în data de 20 mai 2006 bugetul pentru următorii şapte ani. Totodată, deputaţii au punctat anumite slăbiciuni care trebuie corectate odată cu rectificarea bugetului în anul 2009.


Raportul Reimer Böge, adoptat în data de 17 mai 2006, stipulează suplimentarea bugetului cu 4 miliarde euro, destinaţi realizării unor programe, considerate prioritare de către Parlament. Între altele, odată cu alegerile parlamentare din 2009, noul Parlament va avea posibilitatea de a-şi exprima acordul faţă de revizuirile efectuate de către Comisia europeană. 


Acordul politic la care s-a ajuns este acela că  “singurul compromis care se poate face de către Parlamentul însuşi este acela de a garanta acţiunea comunitară”. Acordul permite atât o gestiune sănătoasă a bugetului european cât şi posibilitatea de a-şi ocroti puterile bugetare în perioada 2007-2013.  


Raportul menţionat subliniază că, pentru prima dată de când Perspectivele financiare au intrat în vigoare, Parlamentul European a deliberat timp de opt luni în cadrul unei comisii special create şi a adoptat o poziţie de negociere globală, bazîndu-se pe trei piloni: echilibrarea dintre priorităţile politice şi nevoile financiare, modernizarea structurii bugetare şi îmbunătăţirea calităţii de execuţie bugetară din Uniunea europeană.


Acordul interinstituţional între Parlamentul European, Consiliul European şi Comisia Europeană privind o bună gestiune financiară

Cadrul financiar

Cadrul financiar urmăreşte să asigure, pe o perioadă medie, o evoluţie ordonată, pe mari domenii, a cheltuielulor Uniunii Europene, în limitele resurselor proprii.


În fiecare an se va proceda la anumite ajustări tehnice, adaptări legate de condiţiile de execuţie şi deficitele publice efective.


Independent de modificările periodice care se fac, cadrul financiar poate fi revizuit la propunerea Comisie Europene, în condiţiile unei situaţii neprevăzute, dar în limita resurselor.


Condiţiile pentru o bună gestiune financiară a fondurilor europene
A. Asigurarea unui control intern integrat şi eficient a fondurilor comunitare. Instituţiile au convenit că este necesară întărirea controlului intern dar fără să se îngreuneze sarcinile administrative, iar aceasta se va putea realiza doar prin simplificarea legislaţiei de bază. În conformitate cu dispoziţiie constituţionale naţionale, în statele membre, autorităţile cu atribuţii în controlul conturilor vor evalua în ce măsură sistemele de gestiune şi control sunt în conformitate cu reglementările comunitare.

B. Regulament financiar. Instituţiile au convenit că prezentul acord va fi pus în operă în cadrul unei bune gestiuni financiare, bazată pe principii economice de eficienţă, eficacitate, de protecţie a intereselor financiare, de proporţionalitate a costurilor administrative şi de convivialitate a procedurilor.
C. Programarea financiară. Comisia va prezenta de două ori pe an un program financiar structurat pe rubrici, domenii politice şi linii bugetare. Acest document trebuie să cuprindă legislaţia în vigoare şi propunerile legislative.
D. Agenţii şi şcoli europene. Pe lângă proiectul de înfiinţare a unei agenţii sau şcoli europene, Comisia Europeană va evalua implicaţiile bugetare şi, pe baza procedurii legislative, se va elibera un acord de finanţare.
E. Adaptarea de Fonduri structurale, a fondului de coeziune, de dezvoltare rurală şi a Fondului european pentru pescuit. În cazul în care se vor adopta noi reglementări privind gestionarea Fondurilor europene, după 1 ianuarie 2007, atât banii cât şi dotările neutilizate în 2007 se vor transfera anilor următori, la propunerea Comisiei Europene şi cu aprobarea Parlamentului European şi a Consiliului European.

F. Noi instrumente financiare. Instituţiile au convenit că este necesar să se introducă mecanisme de cofinanţare care să întărească efectul de pârghie al bugetului Uniunii Europene. Astfel, s-a stabilit crearea de instrumente financiare plurianuale care să acţioneze ca un catalizator pentru investitorii publici şi privaţi. Pe lângă prezentarea proiectului de buget, Comisia Europeană va face raport, către autoritatea bugetară, privind activităţile financiare ale Băncii Europene de Investiţii, Fondul European de Investiţii, Banca Europeană pentru Reconstrucţie şi Dezvoltare în favoarea investiţiilor în cercetare şi dezvoltare, reţele transeuropene şi întreprinderi mici şi mijlocii. 

6. Concluzii

Uniunea Europeană extinsă oferă mai mult ca niciodată posibilitatea creşterii prosperităţii şi îmbunătăţirea calităţii vieţii. Obligaţia de a crea noi Perspective financiare începând cu 2006 face ca Uniunea Europeană extinsă să-şi demonstreze vocaţia politică, făcând operativ tandemul naţional-european.


Obiectivul comun constă în edificarea unei Europe care păstrează diversitatea culturală şi naţională, care rămâne ataşată ideii de identitate naţională şi care, în paralel, promovează valorile identităţii europene şi este animată de voinţa politică pentru a-şi atinge obiectivele comune; o Europă care este plasată sub semnul solidarităţii şi a parteneriatului, care dă cetăţeanului posibilitatea de a ajunge la o prosperitate durabilă. Toate acestea trebuie realizate făcând faţă unei conjuncturi marcate de agitaţie internaţională şi incertitudini interne.


Pe plan economic, Europa trebuie să se ridice la înălţimea nevoilor sale. Cetăţenii Uniunii aşteaptă ca entitatea economică şi comercială cea mai vastă din lume să devină o zonă generatoare de creştere şi prosperitate. Performanţele economice europene au fost relativ mediocre. După anul 1995, nivelul creşterii economice europene a fost de 2,2% în comparaţie cu media mondială care a fost de 3,6% şi cea a Statelor Unite de 3,2%. Ca atare, dacă nu se vor lua măsuri imediate, economia europeană va intra în declin.


Europa va trebui să-şi aducă o solidă contribuţie în lupta împotriva terorismului la nivel mondial, deşi divergenţele suscitate de problemele internaţionale majore au avut efectul unui duş rece.  

Creşterea economică a avut un ritm mult mai dinamic în cele 10 ţări, ceea ce le-a permis să contribuie progresiv la bugetul comunitar. În 2002 şi 2003, noile state membre au rezistat bine la relansarea mondială a creşterii economice, ţinând cont de potenţialul lor de creştere pe termen mediu. Ţările baltice, în special, au beneficiat de un decalaj de ciclu favorabil şi în momentul de faţă sunt într-o fază de creştere care se bazează în special pe investiţii foarte bune.


Principalul obiectiv al noilor state membre este de a menţine un nivel ridicat al creşterii economice odata cu creşterea nivelului de trai şi a locurile de muncă. Nivelul şomajului s-a stabilit la o medie de 14,5% în 2003 în noile state membre faţă de 8,1% în celelalte 15 state membre.


Efortul vechilor state membre, nu numai la nivelul bugetului comunitar dar şi în termeni de investiţii directe, s-a dovedit a fi benefic pentru întreaga Uniune iar avântul economic al noilor state membre a contribuit la o relansare a creşterii economice europene în ansamblu.


Bugetul european a cunoscut o creştere importantă de la momentul creerii Uniunii şi până în prezent, stabilindu-se la 1% din PIB-ul Comunităţii. În fiecare an ajunge la sume mai mari 100 miliarde de euro. Mai exact, în 2005 s-a ridicat la 105 miliarde euro.

